Document ID: 32005R1721

UREDBA KOMISIJE (ES) št. 1721/2005
z dne 20. oktobra 2005
o spremembi Uredbe (ES) št. 312/2001 o podrobnih pravilih uporabe za uvoz oljčnega olja s poreklom iz Tunizije in o odstopanju od nekaterih predpisov uredb (ES) št. 1476/95 in (ES) št. 1291/2000
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Sklepa Sveta 2005/720/ES z dne 20. septembra 2005 o sklenitvi protokola k Evro-mediteranskemu sporazumu med Evropsko skupnostjo in njenimi državami članicami na eni strani in Republiko Tunizijo na drugi strani, da bi se upošteval pristop Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji (1),
ob upoštevanju Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti (2),
ob upoštevanju naslednjega:
(1)
Člen 3(1) Protokola št. 1 k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani in Republiko Tunizijo na drugi strani (3) odpira tarifno kvoto z dajatvijo nič za uvoz neobdelanega oljčnega olja, ki spada pod oznaki KN 1509 10 10 in 1509 10 90, ter je v celoti pridobljeno v Tuniziji in pripeljano neposredno iz te države v Skupnost.
(2)
Da bi se upošteval pristop Češke, Estonije, Cipra, Latvije, Litve, Madžarske, Malte, Poljske, Slovenije in Slovaške k Evropski uniji, člen 3(1) Protokola, odobrenega s Sklepom 2005/720/ES, določa, da se od 1. maja 2004 navedena kvota poveča za letno količino 700 ton.
(3)
Člen 9 Protokola, odobrenega s Sklepom 2005/720/ES določa posebno metodo za povečanje tarifne kvote za leto 2004, ki temelji na izračunu sorazmerja z osnovnim obsegom.
(4)
Glede na pridobljene izkušnje pri upravljanju uvoznih tarifnih kvot s sistemom uvoznih dovoljenj je treba posodobiti uradna obvestila držav članic Komisiji.
(5)
Uredbo Komisije (ES) št. 312/2001 (4) je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem Upravljalnega odbora za olja in masti -
SPREJELA NASLEDNJO UREDBO:
Člen 1
Uredba (ES) št. 312/2001 se spremeni:
1.
Člen 1(1) se nadomesti z naslednjim besedilom:
„1. Od 1. januarja vsakega leta se tarifna kvota 56 700 ton neobdelanega oljčnega olja, ki spada pod oznaki KN 1509 10 10 in 1509 10 90, ter je v celoti pridobljeno v Tuniziji in pripeljano neposredno iz te države v Skupnost, kakor je določeno v členu 3(1) Protokola št. 1 k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani in Republiko Tunizijo na drugi strani, lahko uvozi z dajatvijo nič. Uvozna dovoljenja se izdajo v okviru kvote, določene za vsako leto.“
2.
Vstavi se naslednji člen 1a:
„Člen 1a
Tarifna kvota, določena za leto 2005, se poveča za 467 ton, izračunanih za leto 2004, v skladu s členom 9 Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani in Republiko Tunizijo na drugi strani, da bi se upošteval pristop Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji.“
3.
V člen 4(3) se doda naslednji pododstavek:
„Uradna obvestila iz prvega pododstavka se izvedejo po elektronski poti na obrazcu, ki ga državam članicam da na razpolago Komisija.“
Člen 2
Ta uredba začne veljati prvi dan po objavi v Uradnem listu Evropske unije.
Uporablja se od 1. maja 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. oktobra 2005

Labels: 3
17
18
15